Høje Kolstrup: Bølgerne gik højt, da en fodboldkamp mellem Høje Kolstrup B81 og Christiansfeld IF blev spillet ved fodboldbanerne på Nyløkke i Høje Kolstrup søndag eftermiddag.

Serie 5-kampen måtte afbrydes før tid, eftersom tilskuerne blandt andet havde været vidne til affyrede kanonslag, dommerskub og massivt politiopbud.

Det hele begyndte under 1. halvleg, hvor en gruppe unge fremmødte affyrede kanonslag bag hjemmeholdets mål. Det så formand for Høje Kolstrup Boldklub, Helle Dantoft, fra tilskuerrækkerne.

- Pludselig dukker en gruppering af unge knægte op, som først råber til spillerne og tilskuerne. Dernæst kaster og affyrer en af dem et kanonslag nær banen, og politiet bliver derfor tilkaldt, forklarer hun.

Hos Aabenraa Lokalpoliti bekræfter leder Jan Lambertsen, at politiet rykkede ud til fodboldkampen.

- Vi får fat i fire unge af anden etnisk herkomst i alderen 17-21 år, som generer spillerne. De bliver bortvist fra stedet, efter at vi visiterede dem, fortæller Jan Lambertsen og tilføjer, at der intet blev fundet på drengene.